Twee sterf toe voertuig op N1 onklaar raakTwee mense is dood nadat ’n voertuig op die N1 in Pretoria onklaar geraak het en deur ’n ander motor getref is. (Foto: Emer-G-Med) Twee mense is Saterdagaand dood toe ŉ voertuig in mense en ŉ stilstaande motor vasgejaag het op die N1-Suid net ná die Stormvoël-tolplaza. Die stilstaande voertuig het onklaar geraak en volgens inligting is een van die slagoffers ŉ motoris wat stilgehou het om die bestuurder van die stukkende voertuig te help. Nooddienste is kort voor 22:00 na die toneel ontbied. “Verskeie pasiënte is by ons aankoms op die toneel aangetref,” het Kyle van Reeneen, woordvoerder van Emer-G-Med, gesê. “Daar word beweer dat ŉ voertuig in die middelste baan van die N1 onklaar geraak het en dat ŉ barmhartige samaritaan stilgehou het om bystand te verleen. “ŉ Sportnutsvoertuig (SUV) het in die stilstaande voertuig vasgejaag. Die mense wat langs die voertuig gestaan het om herstelwerk te verrig is ook getref.” Volgens Van Reenen is twee mense op die toneel dood verklaar – een van hulle ŉ middeljarige man van die voertuig wat onklaar geraak het, en ŉ middeljarige man wat stilgehou het om dié man te help. “Vier ander mense, insluitend die bestuurder van die sportnutsvoertuig, het ligte tot ernstige beserings opgedoen.”